
Text rozhodnutia
Súd: Krajský súd Bratislava Spisová značka: 3Cob/329/2016 Identifikačné číslo súdneho spisu: 1611211722 Dátum vydania rozhodnutia: 09. 11. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1611211722.1 Uznesenie Krajský súd v Bratislave v senáte zloženom z predsedu senátu Mgr. Štefana Zelenáka a členiek senátu JUDr. Eleny Ondrišovej a JUDr. Miroslavy Janečkovej, v právnej veci žalobcu ZSE Energia, a.s., Čulenova 6, Bratislava, IČO: 36 677 281, práv. zast. GRABAN, TORMA & PARTNERS, s.r.o., Vodná 3, Košice, substitučne zastúpený spoločnosťou ius aegis, s.r.o., Ferienčíkova 7, Bratislava, proti žalovanému ALLEGRO TRADE, s.r.o., Malé námestie 18, Malacky, IČO: 31 414 842, o zaplatenie 2.554,44 EUR s príslušenstvom a o odvolaní žalovaného proti rozsudku Okresného súdu Malacky č.k. 10Cb/40/2012-84 zo dňa 24.4.2013 jednohlasne, takto r o z h o d o l : Krajský súd v Bratislave rozsudok Okresného súdu Malacky č.k. 10Cb/40/2012-84 zo dňa 24.4.2013 v napadnutom výroku o náhrade trov konania p o t v r d z u j e . Žalobcovi sa priznáva plná náhrada trov odvolacieho a dovolacieho konania. o d ô v o d n e n i e : 1. Krajský súd v Bratislave rozsudkom č.k. 3Cob/240/2013-109 zo dňa 17.9.2014 rozsudok Okresného súdu Malacky č.k. 10Cb/40/2012-87 zo dňa 24.4.2013 vo veci samej potvrdil a výrok o náhrade trov konania zmenil tak, že žalovanému uložil povinnosť zaplatiť žalobcovi trovy konania vo výške 153,-EUR k rukám právneho zástupcu žalobcu. Zároveň žalobcovi náhradu trov odvolacieho konania nepriznal. 2. Proti rozsudku podal žalobca dovolanie v časti výroku o náhrade trov konania prvostupňového konania, ako aj proti výroku o náhrade trov odvolacieho konania. Najvyšší súdu SR uznesením sp.zn.5Obdo/6/2015 zo dňa 31.8.2015 dovolanie žalobcu odmietol a žalovanému náhradu trov dovolacieho konania nepriznal. V odôvodnení uviedol, že v danom prípade dovolanie nie je podľa § 239 O.s.p. prípustné, nebola preukázaná existencia namietanej vady konania a neboli zistené (ani tvrdené) iné vady uvedené v § 237 ods. 1 O.s.p.. Najvyšší súd SR dovolanie žalobcu ako dovolanie smerujúce proti rozhodnutiu, proti ktorému je tento opravný prostriedok neprípustný odmietol. 3. Ústavný súd SR na základe sťažnosti žalobcu nálezom I. ÚS 264/2016-39 zo dňa 17.8.2016 rozhodol, že základné práva obchodnej spoločnosti ZSE Energia, a.s., podľa čl. 20 ods. 1, čl. 46 ods. 1, čl. 47 ods. 2 a 3 a čl. 48 ods. 2 Ústavy SR a práva podľa čl. 6 ods. 1 Dohovoru o ochrane ľudských práv a základných slobôd a podľa čl. 1 Dodatkového protokolu k Dohovoru o ochrane ľudských práv a základných slobôd rozsudkom Krajského súdu v Bratislave č.k. 3Cob/240/2013-109 zo dňa 17.9.2014 a uznesením Najvyššieho súdu SR sp.zn. 5Obdo/6/2015 z 31.8.2015 boli porušené. Rozsudok Krajského súdu v Bratislave č.k. 3Cob/240/2013-109 zo dňa 17.9.2014 vo výroku o náhrade trov konania a uznesenie Najvyššieho súdu SR sp.zn. 5Obdo/6/2015 z 31.8.2015 zrušil a vec vrátil Krajskému súdu v Bratislave na ďalšie konanie. Obchodnej spoločnosti ZSE Energia, a.s. priznal úhradu trov právneho zastúpenia v sume 355,73 EUR, ktorú je jej Najvyšší súd SR povinný vyplatiť na účet spoločnosti ius aegis, s.r.o. 4. V odôvodnení Ústavný súd SR uviedol, že krajský súd preskúmaním prvostupňového rozsudku nad rámec odvolania konal v rozpore s procesnými pravidlami obsiahnutými v O.s.p. a v konečnom dôsledku žalobcovi tak znemožnil realizáciu tých procesných práv, ktoré mu O.s.p. priznáva. Svoje rozhodnutie založil krajský súd na dôvodoch, s ktorými sa súd prvej inštancie vo svojom rozhodnutí nezaoberal a ku ktorým sa žalobca v odvolacom konaní nevyjadroval. Krajský súd v napadnutom rozsudku neobjasnil, na základe akých úvah a aplikáciou ktorých ustanovení právnych predpisov dospel k záveru o nepriznaní trov odvolacieho konania úspešnému žalobcovi (vzhľadom na potvrdzujúci výrok vo veci samej), zaťažil svoje rozhodnutie nepreskúmateľnosťou a nedostatkom riadneho odôvodnenia. 5. Krajský súd v Bratislave podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1, bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3, C.s.p. oznámený na úradnej tabuli Krajského súdu v Bratislave dňa 2.11.2016. Po oboznámení sa s obsahom spisu súdu prvej inštancie, s dôvodmi odvolania žalobcu, rozhodnutím Najvyššieho súdu SR a nálezom Ústavného súdu SR dospel k záveru, že odvolanie je dôvodné. 6. Odvolací súd konštatuje, že konanie na súde prvej inštancie sa viedlo a odvolanie žalovaného bolo podané v rámci účinnosti zákonnej úpravy procesného konania podľa Občianskeho súdneho poriadku č. 99/1963 Zb., avšak o odvolaní rozhodoval odvolací súd po nadobudnutí účinnosti právnej úpravy Civilného sporového poriadku č. 160/2015 Z. z. a postupoval tak v súlade s § 470 ods. 1, C.s.p. a § 473 C.s.p., podľa ktorých sa počnúc účinnosťou C.s.p. ruší úprava Občianskeho súdneho poriadku č. 99/1963 Zb. a aj na konania začaté pred účinnosťou C.s.p. sa počnúc dátumom 1.7.2016 vzťahuje aktuálna procesná úprava C.s.p. 7. Podľa 387 ods. 1, C.s.p, odvolací súd rozhodnutie súdu prvej inštancie potvrdí, ak je vo výroku vecne správne. 8. Odvolací súd konštatuje vecnú správnosť napadnutého výroku o náhrade trov konania, keďže vznikli a boli účelné v súvislosti s uplatnením práva žalobcu na súde, pričom poukazuje na nález Ústavného súdu SR z 15. októbra 2014, sp. zn. III. ÚS 457/201427, podľa ktorého trovy konania vzniknuté v súvislosti so zastúpením účastníka advokátom je potrebné zásadne považovať za vynaložené účelne na riadne uplatňovanie, resp. bránenie práva a súde. Iba v celkom výnimočných situáciách, najmä v prípade zneužitia práva na zastúpenie advokátom, by mohlo ísť o trovy konania, ktoré by sa nedali kvalifikovať ako vynaložené účelne. Za zneužitie práva na zastúpenie advokátom sa nepovažuje udelenie plnomocenstva advokátovi osobou, ktorá zamestnáva osobu s právnickým vzdelaním. 9. Na základe uvedeného dospel odvolací súd k záveru zhodnému so záverom súdu prvej inštancie, že u žalobcu boli splnené zákonné podmienky pre priznanie náhrady trov konania žalovaným, a preto napadnuté rozhodnutie súdu prvej inštancie v napadnutom výroku ako vecne správne potvrdil v súlade s ust. § 387 ods. 2, C.s.p. 10. O trovách odvolacieho a dovolacieho konania bolo rozhodnuté podľa ust. § 396 ods. 1, v spojení s ust. § 255 ods. 1, C.s.p.. Úspešnému žalobcovi odvolací súd priznal plnú náhradu trov odvolacieho i dovolacieho konania, o ich výške rozhodne súd prvej inštancie. Podľa § 262 ods. 1 C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. Podľa § 262 ods. 2 C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

